b"\n_START_ARTICLE_\nPalau Episcopal de Solsona\n_START_SECTION_\nDescripci\xc3\xb3\n_START_PARAGRAPH_\nLa construcci\xc3\xb3 del nou palau, promoguda pel bisbe Rafael Lasala, s'inici\xc3\xa0 el 26 d'agost de 1776 sota la direcci\xc3\xb3 de l'arquitecte Francesc Pon\xc3\xa7, i es trobava pr\xc3\xa0cticament enllestida el 1792. _NEWLINE_\xc3\x89s un edifici de tres plantes i baixos, constru\xc3\xaft en pedra. La fa\xc3\xa7ana de migdia, que fou acabada el 1779, \xc3\xa9s formada per tres cossos separats per pilastres, amb nou balcons per planta, el cos central \xc3\xa9s rematat per una balconada resseguida per una cornisa de l\xc3\xadnies corbes. La fa\xc3\xa7ana principal, que d\xc3\xb3na a la pla\xc3\xa7a, \xc3\xa9s formada per un basament en el qual s'obren dues portes laterals, flaquejades per columnes toscanes. Els dos pisos superiors estan dividits en cinc cossos per quatre falses pilastres amb capitell compost, que sostenen un entaulament de balustrada i front\xc3\xb3 partit. Hom ha subrallat la manca d'articulaci\xc3\xb3 entre els elements estructurals de la fa\xc3\xa7ana, especialment del basament, que no sembla correspondre's a la import\xc3\xa0ncia atorgada al cos superior. Amb tot, \xc3\xa9s un bell exponent de les noves tend\xc3\xa8ncies academistes (paleses en edificacions com els palaus Moja i Marc de Barcelona, o en els palaus episcopals de Barcelona i Tarragona), b\xc3\xa9 que amb la pres\xc3\xa8ncia d'algunes reminisc\xc3\xa8ncies barroques. De la construcci\xc3\xb3 del segle XVIII cal esmentar tamb\xc3\xa9 el vest\xc3\xadbul i l'escala noble, mentre que la resta de depend\xc3\xa8ncies han estat alterades amb posterioritat. Actualment hom continua treballant en la remodelaci\xc3\xb3 de part de l'edifici, per tal d'acabar-hi d'instal\xc2\xb7lar el Museu Dioces\xc3\xa0 i Comarcal de Solsona._NEWLINE_Baixos del Palau Episcopal: L'actual Palau episcopal est\xc3\xa0 constru\xc3\xaft sobre l'antic monestir de Santa Maria. La part inferior \xc3\xa9s del segle XII. El cos principal \xc3\xa9s una construcci\xc3\xb3 rectangular i la planta inferior, a nivell dels cellers, \xc3\xa9s una gran quadra de volta lleugerament apuntada, on hi havia un pou i una tina, aix\xc3\xad com tres grans espitlleres. El portal d'entrada \xc3\xa9s de mig punt i les dovelles s\xc3\xb3n de mides mitjanes.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nQuan el 1593 es constitu\xc3\xad la di\xc3\xb2cesi de Solsona, les antigues depend\xc3\xa8ncies de la can\xc3\xb2nica de Santa Maria es convertiren en la resid\xc3\xa8ncia del bisbe. El vell edifici mon\xc3\xa0stic perdur\xc3\xa0 fins al 1776, en qu\xc3\xa8 es comen\xc3\xa7\xc3\xa0 a construir l'edifici actual, el qual integra alguns espais de la construcci\xc3\xb3 anterior, com el refectori amb volta apuntada, actualment capella dels sants M\xc3\xa0rtirs, de finals del segle XII. L'antic monestir de Santa Maria fou constru\xc3\xaft al segle XII, i el seu cos principal tenia car\xc3\xa0cter de fortalesa rectangular. A finals del segle XII, Bernat de Pampa va construir el celler i el refetor, avui capella dels Sants M\xc3\xa0rtirs. Es constru\xc3\xad un tercer pis, amb enteixinat sostingut per arcs apuntats. La sala era m\xc3\xa9s ampla i m\xc3\xa9s llarga que el refetor, puix les parets anaven disminuint de gruix a cada planta. Aquesta fou la sala dels pabordes, abats i bisbes, que en fer el palau es convert\xc3\xad, en part, en sal\xc3\xb3 del tron. Altres depend\xc3\xa8ncies annexes a aquest cos eren les cel\xc2\xb7les, el dormitori, l'estudi, la cuina, etc. a l'espai ocupat per aquestes depend\xc3\xa8ncies s'hi edificaren el vest\xc3\xadbul de la Catedral, el Museu, el sobre claustre i part del Palau actual._NEWLINE_Dins del Palau Episcopal es pot visitar el Museu Dioces\xc3\xa0 i Comarcal, que guarda restes dels per\xc3\xadodes que van des del neol\xc3\xadtic fins al barroc. Cont\xc3\xa9 importants peces del rom\xc3\xa0nic, com les pintures de Sant Quirze de Pedret, el retaule de Sant Jaume de Frontany\xc3\xa0, una columna amb figures adossades, procedent del claustre rom\xc3\xa0nic i \xc3\xbanic a Catalunya de la catedral de Solsona, els laterals de l'altar de Sag\xc3\xa0s, aix\xc3\xad com importants mostres del g\xc3\xb2tic i del renaixement, i una sala dedicada a escultures de sal."